b'\n_START_ARTICLE_\nMa\xc4\x8dja meta\n_START_SECTION_\nOpis\n_START_PARAGRAPH_\nMa\xc4\x8dja meta je svoje ime dobila po tem, da njen vonj privla\xc4\x8di ma\xc4\x8dke. Korenine in listi imajo zna\xc4\x8dilen vonj mete. Kemijska sestavina, ki povzro\xc4\x8da zanimive odzive ma\xc4\x8dk je nepetalakton. Vse ma\xc4\x8dke se na rastlino ne ozivajo enako; mlade in starej\xc5\xa1e ma\xc4\x8dke se zanjo skoraj ne zmenijo. Ta kemi\xc4\x8dna substanca se spro\xc5\xa1\xc4\x8da z vonjem, ki ima na ma\xc4\x8dke delno halucinogen vpliv._NEWLINE_Odrasla rastlina lahko zraste do vi\xc5\xa1ine enega metra in ima majhne ovalne liste ter cvetove vijoli\xc4\x8dne barve.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nDomovina rastline je Kavkaz, danes pa je raz\xc5\xa1irjena vse od Kitajske do ju\xc5\xbene Evrope. Je zelo odporna na mraz, najbolje pa uspeva na polsen\xc4\x8dnih legah v prodnati zemlji._NEWLINE_V preteklosti so ma\xc4\x8djo meto izjemno cenili v ljudskem zdravilstvu, danes pa se v te namene manj uporablja. Iz nje so kuhali \xc4\x8daj, izdelovali tinkture in olje ali pa so posu\xc5\xa1ene liste kadili. Olje, pridobljeno iz te rastline naj bi odganjalo komarje. Posu\xc5\xa1eno listje se lahko prime\xc5\xa1a tudi tobaku, imelo pa naj bi rahel omamni u\xc4\x8dinek._NEWLINE_Ma\xc4\x8dja meta sicer deluje pomirjevalno, u\xc4\x8dinkuje proti kr\xc4\x8dem, pove\xc4\x8duje telesno temperaturo in znojenje, zaradi \xc4\x8desar se uporablja za zdravljenje prehladov in razdra\xc5\xbeenosti \xc5\xbeelodca._NEWLINE_Sve\xc5\xbei listi se v kulinariki uporabljajo za meh\xc4\x8danje mesa in za pripravo marinad.'